
הראי"ה מידות הראיה מידת אהבה
ו. מדת האהבה השרויה בנשמת הצדיקים היא כוללת את כל הברואים כולם, ואינה מוציאה מן הכלל שום דבר ולא עם ולשון, ואפילו עמלק אינו נמחה כי-אם מתחת השמים יב), אבל ע"י הזיכוך מתעלה הוא לשורש הטוב יג), אשר הוא מעל לשמים יד), ונכלל הכל באהבה העליונה טו), אלא שצריך כוח גדול וטהרה עצומה לייחוד נשגב זה.
י. אהבת הבריות צריכה טיפול מרובה, להרחיבה ברוחב הראוי לה, נגד השטחיות הנראה בסקירה הראשונה ע"י שימוש שאינו כל צרכו, מצד התורה ומצד המוסר המנהגי, כאילו יש ניגודים ולפחות שוויון-נפש לאהבה זו, שהיא צריכה להתמלא תמיד בכל חדרי הנפש. המעמד היותר עליון באהבת הבריות צריכה לקחת אהבת האדם, והיא צריכה להתפשט על כל האדם כולו, למרות כל שינויי דעות דתות ואמונות, ולמרות כל החילוקים של הגזעים והאקלימים, נכון הדבר לרדת לסוף דעתם של העמים והקיבוצים השונים, כמה שאפשר ללמוד את אופיים ואת תכונותיהם, למען דעת איך לבסס את האהבה האנושית על יסודות המתקרבים למעשה. כי רק על נפש עשירה באהבת הבריות ואהבת אדם תוכל אהבת האומה להתנשא בגאון אצילותה וגדולתה הרוחנית והמעשית. וצרות-העין הגורמת לראות בכל מה שחוץ לגבול האומה המיוחדת, אפילו אם הוא חוץ לגבול ישראל, רק כיעור וטומאה, היא מהמחשכים הנוראים שגורמים הריסה כללית לכל בנין הטוב הרוחני, שכל נפש עדינה מצפה לאורו.

הרב שג"ר פור הוא הגורל עמ' 45
ב. אך להתחפשות ישנו רובד עמוק יותר. בכתבי האר"י הקדוש למדנו:
והנה מה שאמרו חז"ל שצריך אינש לבסומי בפוריא עד דלא ידע בין ארור המן לברוך מרדכי, הכוונה היא כי ידוע שיש ניצוץ של קדושה בכל קליפה המחייה אותה, ואם יסתלקו ממנו לא ישאר לו חיות ויתבטל לגמרי מיד. והנה ביום הגדול הזה שיש אותו הארה גדולה אנו רוצים שגם לזאת הניצוץ יגיע לו חיות לעצמו מזה ההארה, אבל לא שיגיע כ"כ להאיר לקליפה. ולזה צריך שישתכר האדם ביום הזה עד שלא ידע בין ארור המן לברוך מרדכי, אולי ישגה ויתן ברכה לאותו ניצוץ בקליפה ויתברך גם הוא, אבל לא תהיה ברכה בכוונה שלימה, שאם יהיה כך יגיע לו הרבה ותתברך גם הקליפה. ולכן צריך לומר 'ברוך המן' להמשיך אור גם לניצוץ ההוא, לכן צריך לאמרו שלא בכוונה אחר שהוא שיכור, וכבר יצא מדעתו, ואם היה בכוונה ח"ו יאיר גם אל הקליפה.[footnoteRef:0] [0:  פרי עץ חיים, שער חנוכה ופורים פ"ו.] 

גם ברע יש ניצוץ של טוב, יתר על כן: ניצוץ הטוב הזה ששורשו גבוה הוא הוא חיותו של הרע, ממנו הוא ניזון. "ברוך המן" – עלינו לברך את המן משום אותו ניצוץ גבוה של קדושה שנמצא גם בו. אי אפשר לעשות זאת מתוך כוונה ומודעות שלימים. לשם כך יש צורך בשכרות, בהיסח הדעת. לפי תורת הקבלה לניצוצות הטוב המחיים את הרע והשוכנים בקליפות הרע יש דווקא מקור גבוה, גבוה אף מזה של הטוב. מקורם בעולמות התוהו שלפני עולם התיקון, עולמות שנשברו בגלל עוצמתם. תפקיד עבודת האדם הוא לבנות כלים שיכילו אורות גבוהים אלו[footnoteRef:1].  [1:  במונחים שהשתמשנו בהם קודם: הטוב העליון מתלבש ומתחפש לרע, אנו חושפים אותו, ומלבישים אותו בלבושים של טוב. האורות הגבוהים של עולם התוהו התלבשו בעשיו הרשע, יעקב גואל אותם מקליפת עשיו ומלביש אותם מחדש בלבושיו הוא, לבושי התיקון (עפ"י המדרש לבושי עשיו היו לא אחרים מאשר כתנות-העור שעשה הקב"ה לאדם בעקבות חטאו, ודוק). אך כדי להוציא את אותם ניצוצות קדושים שבעשיו צריך יעקב להתחפש לעשיו, וזה ענין ברכת המן, והיינו ענין ירידת הצדיק לברר בירורים (א.צ.).] 

מכאן הצורך לברך את המן, לברך במובן הקבלי פירושו להמשיך אליו שפע, להעניק לו חיות. איננו רוצים בחיסולו המוחלט של המן, משום שחיסול זה יחסל גם את החיוביות הגבוהה הטמונה בו, מאידך איננו יכולים לתת לו באופן מפוכח לגיטימציה, הרי עלינו להלחם בו וברוע עד חרמה ולמחותם. מכאן ה"רמיה הקדושה", הברכה שאולי יפלוט השיכור בשכרותו. ניתן לברכו רק במצב של שכרות, זו יודעת להעניק סימפטיה סמויה למה שעל הפכחון לשלול לחלוטין[footnoteRef:2]. [2:  השוה לדיאלקטיקה של הצדיק המגלה טפח ומכסה טפח, ליקוטי מוהר"ן קמא סג. ] 


הרב שג"ר - צחוק וריפוי [ט' באדר התשס"ז]
1. מה נותן לסיפור המגילה את משמעותו, מייצר את הריגוש? מכונן את הרשת שמתוכה הוא מקבל עניין והופך למרתק?
העניין הינו צירוף המקרים, 'ונהפוך הוא' צירופים הנותנים לעלילה את לכידותה ומובנה כעלילה. אך צירופים אלו אינם כמו בסיפור הבלש, הגיון או תכנית הנחשפת באופן מפתיע באמצעות רמזים שונים, ההיפך המרתק הינו בעובדת המקריות המצטרפת לעלילה וזוהי העלילה והמרתק שבה. 
מהי המשמעות הדתית של המגילה שה'מלך' לא נזכר בה?
זו איננה כבתנ"ך דוגמת ספר שופטים. שם הריתמוס הינו של החטא, העונש בדמות המלך הרשע, התשובה והשופט המושיע. הגיונה הינה של השגחה גלויה, אמנם בד"כ איננה נס גלוי, אך כדברי הרמב"ן נס נסתר המתרחש בהמון ובתדירות הופך בגלל חוסר הסתברותו לנס גלוי. וא"כ נמצאת כאן ההשגחה הגלויה, בח' הנהגת משה רבינו ולא רק הנסתר 'קל שדי' של האבות.
אלא שבמגילה הריתמוס הזה לא נמצא בגלוי. (חז"ל דרשו על החטא שנהנו מסעודת רשע וכו') לא נזכר חטא וכך הצומות וזעקתם אינם בדווקא אקט של תשובה, על חטא, אלא זעקה מפני הצרה והבטחה להיטיב את דרכינו, ולא פעם נדמה כחלק מהשיגרה והריטואל הדתי...
[bookmark: _gjdgxs]2. לצירוף המקרים אופי שונה משל הנס הנסתר. האחרון נתפס כפרי של תכנית אלוקית סמויה, ערמת התבונה המשתמשת בחוקי הטבע ובמניעים האנושיים לקידום מטרותיה. בהתרחשות הגלויה מוצפנת הכוונה האלוקית.
צירוף מקרים איננו תכנית, אלא התקבצות של מקרים היוצרים יחד את האפקט והתוצאה הרצויה. במובן העמוק הם שוללים לא את החוקיות הטבעית, אלא את מושג התכנית עצמו, כמו במעשה מביטחון של ר"נ, בו הביטחון מבוסס דווקא על גמישותו האינסופית ויכולתו לתמרן כל סיטואציה לטובתו, דווקא בגלל חירותו ממנה.
המקריות עצמה מפיקה את האפקט הרצוי, ואין כל יחס בין המקרים שהינם החירוף לצירוף האפקטיבי. כל מקרה מועמד להצטרף.
אין קשר בין קטעי הסיפור; בגתן ותרש, מסירות הנפש של אסתר, סיפור המן והעץ וחרבונה שכל אחד בתורו תורם את חלקו.
3. אופי זה של הנס הנסתר במגילה כצירוף מקרים כמקריות שרירותית המגלה את מובנה בשרירותיותה והופכת את מושג התכנית המובלע אף בנס הנסתר מחדיר יסוד קרניבלי פורימי למגילה. כאמור אין יחס בין המציאות החמרית, הפעילות הפוליטית והדתית של מרדכי ואסתר לבין התוצאות. מסירות הנפש של אסתר הינה מסירות נפש לאומית לעמה ומולדתה הניזונת מהסולידריות של אלו שנעשה להם עוול, לא היא המביאה לתוצאות אע"פ שהיא חלק מהסיבות. 
4. את גאולתו מקבל העולם הקרנבאלי בכך שהוא לא מתוכנן אלא בדיחה ומכאן אפשרות ההפתעה. 
יש בו אפילו יסוד ניהליסטי ואפילו יסוד מר, שהרי בכך ממוחשת יותר מכל שברירות חיי האדם, ובטחונו התלוי על בלימה. ועם כל זה אופטימיות עמוקה של שמחה של אע"פ, ושניתן לתקן. 'ככה' יעשה לאיש - כתר כל הכתרים. אין למה, אלא ככה. שכרות הפורים הינה אכסטזה של שמחה דיוניסית המרפאת את המציאות דווקא ביכולת לפרקה. היסוד הפ"מ של חופש והבניה מתגלה לא כייאוש בכך שאין בטחון ואחיזה, אלא כאכסטזה של יצירת הממשי. הבירוקרטיה שהינה היפך הקרנבל והיא מקור האימה...הופכת בקצה שלה לפרודיה ובדיחה. יש להעיר שהבדיחה כוללת בתוכה אמונה, עין טובה וחיוביות רבה. 

נגיעות בשפת הלב עמ' 17 - פרק ראשון: להשתעשע עם הביוגרפיה 
מעגל חייו של אדם על האדמה, מחד - רצוף מיסתורין, קסם, סוד; ולצד זאת, עלול למבוכות ולתעיות, לייאוש, לניהיליזם, לחוסר משמעות.
לאחרונה רשמתי לעצמי הרהורים על צעירוּת. פרסמתי את המחשבות הללו תחת השם 'זקן שהוא יונג', ביטוי שמקורו בדברי הקבצן העיוור במעשה משבעת הקבצנים של ר' נחמן.
בסיפור זה ר' נחמן חושף את תחושותיו לפיהן מצד אחד הוא סבא דסבין, זקן שבקדושה, ומאידך הוא חש שהוא זוכר 'עוד קודם היות', הוא כלל עוד לא בא לעולם, וחייו בפועל שייכים עדיין לעיבור. ובעצם, אין לו כלל רצף של ימים שמצטרפים למסכת אחת, יש לו רק יום אחד, עכשיו, הרגע. והיום האחד ייעלם ומי יודע מה יילד היום הבא.
בכך טיהר אותנו ר' נחמן מתפיסה אינפנטילית של הזמן בכלל, ושל המבט על הביוגרפיה של האדם בפרט. 
ממנו ינקתי את ההבנה שההבשלה של הזקנה אינה מובילה לנחת מדומה, לסיפוק מסיכומה של מסכת חיים, לספר זיכרונות.
 
הואר לי בשנים האחרונות מבט חדש ומהופך מזה שהיה נחלתי בצעירותי, על רצף הביוגרפיה, על מסכת חייו של אדם. זו אינה ליניארית, ואיננה מימוש של סיפור מוצפן שניטע באדם בעת לידתו ואולי כבר בבטן אימו, סיפור המגיע למימושו עם השנים, עד שבערוב ימיו ניתן לראות את התכנית המקורית של בורא כל הנשמות אדון כל המעשים. 
אבהיר את העניין באמצעות הבחנה בין נס נסתר לבין צירוף מקרים. הנס הנסתר מניח את קיומה של תכנית מוצפנת. לאחר שמתגלה התמונה, מונהרים פרטים שבעת התרחשותם היו חסרי פשר. הרמב"ם מכנה את ההנהגה הזו 'ערמת ה' ותבונתו'.
צירוף מקרים לעומת זאת, לא רק שאיננו חלק מתכנית אלא שהוא מהווה ערעור על עצם מושג התכנית. החיים הם מקבץ של התרחשויות מקריות. בדרך זו פירש הרב שג"ר את סיפור מגילת אסתר, בדברים שרשם לעצמו כשידע שהסתלקותו קרובה. האמונה באור הפורים, בדביקות המיסטית, אפשרית רק בתודעה שאין לה רשת ביטחון. בחיים הכול פתוח. הכול עשוי להתרחש. עמדה זו, שעלולה לניהיליזם ולכפירה, עשויה להתהפך ל'אמונה בטהרתה גם על ידי אפשרות של כפירה', כביטויו הידוע של הרב קוק.
אין לאדם שום ידיעה על חייו ועל החיים בכלל. רק א-להים יחליט איך יצרף את סך הרגעים שהאדם חי. ר' צדוק מלמד שאין אדם יכול לדעת את מציאותו בעולם - יש שנראה בעיני עצמו ובעיני החברה כצדיק ובשמים הכול הפוך, ויש שנראה כרשע ואצלו יתברך הוא צדיק.
שמעתי בשם שחקן קולנוע שכשהוא מצטלם לסרט, הוא איננו יודע איך הוא ישתלב בתוכו. רק הבימאי והתסריטאי נושאים בדמיונם את הסיפור המלא. התיאור הזה הצית לי את הדמיון. 
איך הקב"ה דן את האדם? איך נראה האדם מהפרספקטיבה של האינסוף ב"ה? יושב בשמים ישחק, שחוק של עין טובה, ורחמיו על כל מעשיו. מבחינתו הוא יכול להשתעשע עם הביוגרפיה באינספור אפשרויות. הוא יכול לעשות 'גזור-הדבק' – לצרף אירוע מגיל שלוש ואח"כ מגיל ארבעים וארבע ואח"כ מגיל עשר, צירופים חדשים ומשעשעים. העולם הוא טקסט, והקב"ה יכול לשנות אותו.
מנקודת המבט הזו, יש משהו נלעג בניסיון של האדם לספר לעצמו את סיפור חייו בדרך אחת, כיודע כול, ולייחס לסיפור מימד מוחלט, או לספר את סיפורו של אדם אחר, כפי ששומעים פעמים רבות בהלוויות. הפרספקטיבה של צירוף המקרים מגחיכה את האגו ומעצימה את הענווה, את שפלות הרוח ואת תודעת האקראיות של הקיום, את היות האדם כצל עובר וכחלום יעוף, ואת העובדה שניתן לספר אינסוף סיפורים על קיומו ועל מסכת חייו, אינסוף מסכתות חייו.
*
וידוי כאוב של דוב אלבוים ...מרתק ונוגע עד כאב לתצפת על אדם מחופש שמחפש להתחפש. שרוצה להסיר את המסיכה מעל דפוסי התנהגותו. אבל בזה עצמו מסתבך עם מסיכה חדשה... 
'...מאז ועד היום לא התחפשתי עוד...בגלל ההרגשה שאני מחופש כול השנה...אני משחק דמויות רבות כול כך בחיי היום-יום עד שאני מותש מכובד המסיכות; דמות הגבר, דמות הבעל, דמות האב, דמות החייל, דמות האינטלקטואל...הבעיה עם הרוע היא שקשה מאד להבחין בו, וזאת משום שמיומנותו החשובה ביותר היא להציג את עצמו ככוח של טוב..הרוע הפשוט והבנאלי שכובל את האדם בתוך נפשו פנימה והופך אותו מבן חורין לעבד – עבד של המערכת שבה הוא חי וגדל כול ימיו, עבד של נסיבותיו שלו עצמו...שבה אדם כבל את עצמו במהלך חייו, ובמשקפיה הוא רואה את עצמו ואת העולם. אותם משקפיים כבר אינם מאפשרים לו להקשיב לאדם אחר או לשנות את עצמו, גם כאשר הוא מרגיש שמערכת זו שבנה לו הפכה למסכה שמסתירה ממנו את עצמו...' 

מיומנו המחוייך של חוזר בתשובה בבלי דעת [?!] 
א"ט – נחלאות, ער"ח ניסן תש"ע 
שתיים בלילה עכשיו...מתייחס גם לטקסט של הרב ('גוט פורים') שנשלח יחד עם המקורות על הסוד הגדול של פורים, איך לפרוץ מעבר לגבולות התודעה הבטוחים המבדילים בין טוב ורע אל המקום בו אין דואליות, בו הכל טוב, במובן הכי פשוט של המילה. וזה גם (אולי) מה שעומד כל הזמן באוויר בשיעור של הרב, איך להיות דוס בלי להיות 'דוס'. לצמצם טווחים בין מסכות לבין פנימיות אמיתית. להחיות את ה'דתיות', להיות במקום בו אין אסור וצריך, יש בחירה. בחירה אמיתית, כנה, אישית, שנקנתה בייסורים (הנחה לחברי מועדון) איש איש ואיסוריו החביבים עליו. איש איש והמותרים והצריכים שלו.
בחודש האחרון קרה לי דבר נפלא ונדיר: קיבלתי על עצמי עול מלכות דוסיות. הבנתי, ברוך השם ישתבח שמו, שאחרי כל הדרך שעשיתי, כל הצעדים קדימה וכל הצעדים כפול שתיים אחורה, כל ההתחזקות באמונה ויחד איתם הניסיונות הבלתי פוסקים לנסות "לחדש" (עלאק) ולברור לעצמי דרך אישית שכאילו תצליח לפסוח על התניות חברתיות מקובעות (כביכול) שלא יכולות אפילו להעלות על הדעת  את המיית נפשו הכול כך עמוקה של החילוני הנאור, איש החופש, בבואו להתקרב אל תורת ישראל, פתאום הבנתי שהכול בסדר. השולחן כבר ערוך, נשאר רק לאכול. השלמה, ירד אסימון, שלווה גדולה ננסכה עלי והכיפה והסיכה המצחיקה מצאו להם מקום של קבע בקודקוד הראש. לא עוד קסקטים, לא עוד אמצע-אימים כאלה. זה מה יש. ברוך השם אנחנו דוסים, אפשר להרפות, אפשר להתחיל לקבל את המסורה והסמכות הרבנית, לכבדה בלי לחשדה.
רגע וחצי אחרי פורים, תפילותי הפכו למצה. יבשות עד דלא ידע, משעממות ללא רחם.
ואני, שההתרגשות והתרוממות הרוח שבתפילה היו קטליזטור מרכזי בכל תהליך ההתקרבות-התחזקות-התחזרות בתשובה, שכבר לימדתי את עצמי טריק אחד או שניים איך לא לעשותה קבע, מצאתי את עצמי יום אחר יום עם הראש בקיר תרתי משמע, כרוך רצועות עור וממלמל, ספון אדישות ומתחמק, מחריש באימה לשמע פיהוקיו של קוני מהדהדים בין הספירות.
במסורת הזן-בודהיסטית (שכבר רבים עמדו על הדמיון הפנימי בינה ובין תורת החסידות, עדי כדי כמה מעשיות זהות ממש המשותפות לשתיהן) ידוע סיפור קטן ופשוט על נזיר מסור שחי במנזר עתיק. כאשר הגיעה שעתו לעזוב את המנזר ולהתחיל לנדוד ביקש לשנורר את מורו, המאסטר, לקצת צידה רוחנית לדרך, איזה סלוגן שיסגור לו כמה פינות רגע לפני שהוא יוצא להפקרות הגדולה והמזהירה מחוץ לכותלי המנזר. 'אם תפגוש את הבודהה – הרוג אותו' הייתה תשובת המאסטר.
המקום השלם לכאורה בו קיבלתי על עצמי דמות של דוס הוא גם המקום שרצח לי בדם קר את התפילה. במקום בו מצאתי את "התשובה", "הנוסחה", "האמת", "הבודהה" – הוא המקום שגם זימן לי מפגש עם בלוף אחד ענק, ולכן גם היה לי חשוב להשכים להרגו. אין תשובות שלמות, אמת שיש טוב ויש רע, אבל יש גם את המעבר הפורימי שמאפשר לדברים לאבד קצת גבולות ולעבוד בשינוי. תחפושת היא לעולם חיצונית כי היא פועלת ממקום מושלם כביכול ובעיקר ידוע מראש (והרשות בה גם לא באמת נתונה). לחייל יש מדים, דרגות, רובה. לקאבוי יש כובע, סוס, אבק על הג'ינס. לדתי יש כיפה עם סיכה, חוטים מוזרים שיוצאים לו מהחולצה והוא מתפלל יפה יפה כל בוקר. הסגירה ההרמטית בין 'אדם' לבין 'דתיות' לא השאירה לי מרווח נשימה כדי לקיים השתוקקות אמיתית, כוונה אמיתית, רצון.
הרגתי את הדוס, נשארתי עם הכיפה. נשארתי גם עם הרבה שאלות. אני זכיתי ועדיין זוכה לבוא אל קודש הקודשים ממקום של חול, מה שמאפשר וגם מחייב אותי לבחור כל אחת ואחת מהמדרגות עליה אני פוסע, כל אחת ואחת מתרי"ג, עשה כבלא-תעשה. אני באמת תוהה איך האדם הדתי מבית, כזה שגדל לתוך מערכת חיים בה לא מעט מהבחירות האמוניות והשלכותיהן בפועל היו שם עוד לפני שהוריו אפילו קראו לו בשמו, איך הוא יכול 'להרוג את הדוס', למצא את נקודות האמונה שלו בעצמו – בלי לפרוץ גדר. מוכר המהלך של 'חזרה בשאלה' ובחזרה, ירידה לשם עליה, אבל זה לא פתרון שאפשר להציע לציבור רחב. שואל איך לקיים את ההעדפה המתקנת עליה דיבר הרב ל'כוח האישי' על פני 'הכוח הנורמטיבי' (הנורמות החברתיות-אמוניות של הציבור הדתי) בלי לשבור את הכלים? איך 'להפריט' את הדתיות ולאפשר רוח גבית לאינדיבידואל בלי לערער על הסמכות הרבנית ולשמוט את הקרקע תחת כל הדבר הזה שנקרא מסורת? 
כדי לאפשר לתלמיד להרחיק חקור, על המורה לשחרר את המושכות – אך תמיד ישנה הסכנה (והשאלה האמיצה היא גם האם זו באמת סכנה) שכשהמורה ימשוך בחזרה הוא יגלה בקצה החבל איזה צמיג ישן או פח של זיתים או כל גרוטאה אחרת שהתלמיד הסורר והחופשי מכבלים השאיר אחריו כדי לשטות ברבו. ומאידך, כל כך הרבה מתהליך ההתפתחות האישית  מושתת על ביטול עצמי, קבלת עול, התמסרות, קפיצה אל מים גועשים ואמונה שהכרישים ישאירו ממך משהו שתצליח אחר כך איכשהו להרכיב בחזרה לכדי בן אדם מתפקד. איך מתבטלים בפני תורה ועדיין לא מאבדים קשר עם הגרעין האישי שהוא אתה...  
*

